মদ্যপানের প্রতিবাদ করায় নিউটাউনের হাতিয়াড়ায় আক্রান্ত হলেন এক ব্যক্তি এবং তাঁর মেয়ে। ভাঙচুর করা হয়েছে তাঁদের হোটেল। ঘটনায় অশোক সর্দার নামে এক অভিযুক্তকে গ্রেফতার করেছে পুলিশ।
হাতিয়াড়া ৩০সি বাসস্ট্যান্ডের উল্টোদিকেই থাকেন অরিবন্দ নস্কর এবং তাঁর পরিবার। অরবিন্দের অভিযোগ, প্রতিদিন রাতে তাঁদের বাড়ির পিছনে বাসচালক এবং কনডাক্টরেরা মদ্যপান করেন। শনিবার রাতে অরবিন্দের মেয়ে ওই ঘটনার প্রতিবাদ করেন। অভিযোগ, সেই সময় ওই ব্যক্তিরা তাঁকে কটূক্তি করে এবং জামা ছিঁড়ে দেয়।
মেয়ের চিৎকার শুনে অরবিন্দ বাড়ি থেকে বেরিয়ে এলে অভিযুক্তেরা তাঁকেও মারধর করে। অরবিন্দের মেয়ে বলেন, ‘‘বাবা বাঁচাতে এলে মত্ত ব্যক্তিরা তাঁকেও মাটিতে ফেলে মারে। মাথা ফাটিয়ে দেয়।’’ শনিবার রাতেই অরবিন্দের পরিবার নিউটাউন থানায় অভিযোগ দায়ের করে। পুলিশ সূত্রের খবর, মোট ৫ জনের বিরুদ্ধে অভিযোগ দায়ের হয়েছে।
এখানেই ঘটনার শেষ নয়। কেন অভিযোগ দায়ের করা হয়েছে, সেই প্রশ্নে রবিবার ফের নস্কর পরিবারের উপরে চড়াও হয় দুই যুবক। ভাঙচুর করা হয় তাঁদের হোটেল। বাধা দিতে গেলে অরবিন্দের ভাই সমরকেও মারধার করা হয়। ঘটনা প্রসঙ্গে এক স্থানীয় বাসিন্দা বলেন, ‘‘এলাকার যা পরিস্থিতি তাতে, রাত ৯টা পর মহিলারা বাড়ির বাইরে বার হতে পারেন না। অনেককেই জানানো হয়েছিল। কিন্তু ব্যবস্থা নেওয়া হয়নি।’’